سي محمد: سي عبد الله.. كلامك كلو بين عينيا بجوج وعلى راسي، انا مقدر باللي خايف على بنتك الوحيدة وباغي مصلاحتها.. ولكن تيق بيا من بعدك نتا والوحيد اللي عاز بنتك وحاطها فالمكانة اللي تستاهلها، هو أنا، بنتك غاتكون فمرتبة بنتي الصغيرة.. مصلاحتها وراحتها أولى ليا من كلشي وغانحميها من أي مكروه ممكن يصيبها واخا نكون أنا، طلباتها عندي أوامر وعمري نحرمها من شي حاجة، بالعكس نقطعها من لحمي ونقسمها بينها وبين بنتي وأنا نبقا بلاش.. هاد الهضرة ماشي كلام وفايت والله فوق منا شاهد، كل حرف خرج من فمي ماتقال الا وأنا قاد بيه وقاطع بيني وبين الله عهد أني نوفي بيه حرف بحرف